На дан наше опште смотре
На дан наше опште смотре 

Хеј, громски јеци нека се оре
Кроз васиону, поља и брег!
Ми смо титани који се боре
За своја права под црвен стег.

Са песмом ћемо кроз живот груби
И трновитим стазама ићи,
А кад за борбу труба затруби - 
Ко оркан страшан сви ћемо с' дићи!

И загрмеће јек Марсељезе
С нашим протестом у један склад,
А кад раскине роб тучне везе - 
О, ви, тирани, куд ћете тад?!. . .

/1912.

Милан Несторовић

Српска уметничка поезија